Rapid este la un pas să stabilească un nedorit record în istoria SuperLigii de când s-a introdus sistemul play-off și play-out.
Concret, dacă nu va sparge gheața în acest weekend, în ultima etapă din grupa 1-6, pe teren propriu, împotriva campioanei FCSB, Rapidul va deveni singura echipă all time fără vreun succes în play-off! Asta în condițiile în care, după acel 4-0 administrat FCSB în ultima etapă din sezonul regulat și după înjumătățirea punctelor în play-off, echipa pregătită atunci de Cristiano Bergodi ajunsese la numai patru puncte de liderul FCSB.
Însă principalul acționar al clubului, omul de afaceri Dan Șucu, nu e genul care să suporte eșecurile și pregătește o adevărată revoluție în Giulești cu obiectivul clar ca în următorul sezon Rapid să fie una dintre echipele implicate activ în câștigarea titlului și a Cupei României. Șucu e decis să umble serios în conturi pentru a aduce un antrenor de valoare și a crea un lot competitiv, în care cei care stau pe bancă să fie de aceeași valoare cu cei intrați pe teren.
Prima mișcare, numirea antrenorului, este pe cale de a se oficializa după ultimul meci din play-off. Toate informațiile parvenite din Giulești au la capătul firului același nume greu din fotbalul european: nord-irlandezul Neil Lennon, care are patru titluri de campion în Scoția, cu Celtic Glasgow. Sigur, a fi campion în Scoția cu Celtic nu e o mare performanță, în condițiile în care acolo contează doar rivala din Glasgow Rangers. Totuși, Lennon e un nume în fotbalul european, cu o carieră frumoasă și ca jucător în Premier League. Va primi la Rapid, pentru două sezoane suma de 1,5 milioane lire sterline.
Dan Șucu a început totodată și creionarea lotului pentru viitorul sezon. El este foarte aproape de a parafa prima achiziție de mare valoare, cu care ar face 1-0 în fața lui Gigi Becali, jucătorul fiind prioritate pentru latifundiarul din Pipera. Concret, Șucu a luat legăura cu Fiorentina, clubul unde este sub contract atacantul Louis Munteanu, și a acceptat să plătească italienilor suma de 1,3 milioane euro cerută de aceștia, în timp ce Becali o consideră exagerată. Mai rămâne, evident, de semnat contractul cu jucătorul, care, în mod normal, nu ar trebuie să aibă nimic împotrivă din moment ce nici acum Fiorentina nu a vrut să îl păstreze.